b'\n_START_ARTICLE_\nRetaule de l\'esgl\xc3\xa9sia de Sant Joan de Lleida\n_START_SECTION_\nHist\xc3\xb2ria\n_START_PARAGRAPH_\nEl retaule major de l\'antiga esgl\xc3\xa9sia de Sant Joan de Lleida \xc3\xa9s un conjunt emblem\xc3\xa0tic de la pintura lleidatana d\'\xc3\xa8poca medieval. El retaule, obra de Pere Garcia de Benavarri i el seu taller, mostra escenes de la vida de sant Joan Baptista. El conjunt va ser executat entre els anys 1473 i 1482. El retaule major de l\'antiga esgl\xc3\xa9sia de Sant Joan de Lleida va ser un dels enc\xc3\xa0rrecs m\xc3\xa9s importants de la seva carrera. I \xc3\xa9s que aquesta parr\xc3\xb2quia va ser la m\xc3\xa9s important de la ciutat en els segles medievals. Es va comen\xc3\xa7ar a construir a mitjans del segle\xc2\xa0xii i l\'edifici va subsistir fins a l\'any 1868, en qu\xc3\xa8 va ser enderrocat amb l\'argument que amena\xc3\xa7ava ru\xc3\xafna. Aix\xc3\xad doncs, la parr\xc3\xb2quia m\xc3\xa9s important de Lleida mereixia un retaule major digne de l\'edifici on s\'ubicaria i a tals efectes, calia buscar un pintor que ofer\xc3\xads garanties i qualitat suficients. Aquest va ser, finalment, Pere Garcia de Benavarri. Un cop finalitzat, Va presidir l\'altar major de l\'esgl\xc3\xa9sia fins a l\'any 1678, moment en qu\xc3\xa8 fou substitu\xc3\xaft per un de nou. El retaule g\xc3\xb2tic, llavors, va ser venut als representants de la vila de Benavent de Segri\xc3\xa0, que van instal\xc2\xb7lar els compartiments en diferents altars de l\'esgl\xc3\xa9sia parroquial, on van restar fins a principis del segle\xc2\xa0xx. El 1907 foren novament venuts: quatre d\'ells van ser adquirits per la Junta de Museus de Barcelona per 10.000 pessetes, dos m\xc3\xa9s van acabar ingressant a l\'antic Museu d\'Art de Catalunya el 1956, procedents de la col\xc2\xb7lecci\xc3\xb3 de Maties Muntadas, i la resta van acabar dispersos en diferents col\xc2\xb7leccions particulars i, fins i tot,  el 1916, una de les taules es va vendre en un antiquari de Par\xc3\xads -Paul J. Sachs- per anar a parar a Boston, al museu que acabava de fundar la col\xc2\xb7leccionista nord-americana Isabella Steward Gardner, per aix\xc3\xb2 actualment es custodia a l\'Isabella Stewart Gardner Museum de Boston (EUA). Aix\xc3\xad doncs, avui en dia, aquest conjunt es troba dispers entre diferents museus i col\xc2\xb7leccions d\'arreu. Un d\'aquests museus, el Museu Nacional d\'Art de Catalunya (MNAC), conserva sis compartiments del retaule.\n_START_SECTION_\nL\'antiga esgl\xc3\xa9sia de Sant Joan\n_START_PARAGRAPH_\nSant Joan va ser la parr\xc3\xb2quia m\xc3\xa9s important de la ciutat de Lleida en els segles medievals. Donava nom al barri on residia l\'elit lleidatana (els Gralla, els Riquer o els Remolins) i on s\'erigien les resid\xc3\xa8ncies de nobles i cavallers, juristes i mercaders d\'\xc3\xa8xit. Just al costat, s\'hi celebrava el mercat m\xc3\xa9s important de la ciutat._NEWLINE_Com la resta de parr\xc3\xb2quies de la capital, l\'origen de Sant Joan estaria en una mesquita cristianitzada el 1149, la qual s\'enderrocaria a finals del segle\xc2\xa0xii per construir el temple rom\xc3\xa0nic. Aquest edifici va subsistir fins a l\'any 1868, moment en qu\xc3\xa8 va ser demolit arran de la revoluci\xc3\xb3 de setembre, adduint que amena\xc3\xa7ava ru\xc3\xafna i malgrat l\'oposici\xc3\xb3 popular. Amb el seu anorreament va desapar\xc3\xa8ixer un dels edificis m\xc3\xa9s imponents de la ciutat, una p\xc3\xa8rdua que no es va reparar amb la construcci\xc3\xb3 del temple actual, la primera pedra del qual es va col\xc2\xb7locar el 1877._NEWLINE_Les excavacions arqueol\xc3\xb2giques del 1975 van posar al descobert els fonaments de l\'absis de l\'esgl\xc3\xa9sia vella, que avui es poden visitar al subs\xc3\xb2l de la pla\xc3\xa7a de Sant Joan. Arran de l\'enderroc es van poder recuperar minsos elements escult\xc3\xb2rics d\'\xc3\xa8poca rom\xc3\xa0nica (m\xc3\xa8nsules i capitells) que avui es conserven al Museu de Lleida.\n_START_SECTION_\nDescripci\xc3\xb3\n_START_PARAGRAPH_\nD\'aquest retaule es coneixen 10 compartiments: set d\'ells mostren episodis de la vida de sant Joan Baptista, mentre que els altres tres s\xc3\xb3n representacions de sants. Alguns dels compartiments han desaparegut. L\'exposici\xc3\xb3 que es va realitzar el 2012 al Museu de Lleida mostr\xc3\xa0 els seg\xc3\xbcents compartiments: Naixement de sant Joan Baptista, Inscripci\xc3\xb3 del nom de sant Joan Baptista, Baptisme de Crist, Decapitaci\xc3\xb3 de sant Joan Baptista, Banquet d\xe2\x80\x99Herodes i Sant Jeroni.\n_START_SECTION_\nExposici\xc3\xb3\n_START_PARAGRAPH_\nPart del conjunt -en concret les 6 taules conservades al MNAC- es va poder veure a l\'exposici\xc3\xb3 "Fragments d\'un passat. El retaule g\xc3\xb2tic de l\xe2\x80\x99esgl\xc3\xa9sia de Sant Joan de Lleida" que va tenir lloc al Museu de Lleida entre el 21 de juny i el 21 d\'octubre de 2012. La mostra fou organitzada pel Museu de Lleida: dioces\xc3\xa0 i comarcal, amb la col\xc2\xb7laboraci\xc3\xb3 del Museu Nacional d\xe2\x80\x99Art de Catalunya (MNAC), el departament de Cultura de la Generalitat, la Diputaci\xc3\xb3 de Lleida, l\'Obra Social \xe2\x80\x9cla Caixa\xe2\x80\x9d i Res Non Verba.'